K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| 2024. gada xxxxx | Noteikumi Nr. \_\_\_\_\_ |

Rīgā

**Īpašā administratora amata kandidāta atlases kārtība**

Izdoti saskaņā ar

Segto obligāciju likuma

65. panta otro daļu

1. Noteikumi nosaka īpašā administratora amata kandidāta, kuru ieceļ Segto obligāciju likumā noteiktajos gadījumos, lai pārvaldītu segto obligāciju programmu kredītiestādes (emitenta) vietā, atlases un kandidāta piemērotības izvērtēšanas kārtību un šādai izvērtēšanai nepieciešamo informāciju.

2. Īpašā administratora amata kandidāta atlases procesā Latvijas Banka sadarbojas ar Finanšu ministriju, Latvijas Zvērinātu advokātu padomi (turpmāk – Advokātu padome), Latvijas Zvērinātu revidentu asociāciju (turpmāk – Revidentu asociācija) un citiem profesionālo apvienību pārstāvjiem, tiesībsargājošajām iestādēm un Maksātnespējas kontroles dienestu, kuri sniedz Latvijas Bankai kandidātu piemērotības izvērtēšanai nepieciešamo informāciju.

3. Lēmumu par īpašā administratora iecelšanu amatā pieņem Latvijas Bankas uzraudzības komiteja.

4. Latvijas Banka reizi kalendārajā gadā, bet ne vēlāk kā 31. martā informē Advokātu padomi un Revidentu asociāciju par nepieciešamību iesniegt iespējamo īpašā administratora amata kandidātu sarakstu un to kontaktinformāciju, ietverot ne vairāk kā piecus īpašā administratora amata kandidātus.

5. Zvērināti revidenti un zvērinātu revidentu komercsabiedrības (turpmāk kopā – zvērināti revidenti) un zvērināti advokāti ir tiesīgi pieteikties īpašā administratora amata kandidātu atlasei, iesniedzot attiecīgi Revidentu asociācijai un Advokātu padomei pieteikumu, kurā norāda šādu informāciju:

5.1. pieredze kredītiestāžu un finanšu instrumentu tirgus darbības tiesiskā regulējuma piemērošanā;

5.2. profesionālā darbība sabiedrību likvidācijas procesos, ievērojot šo likvidācijas procesu apjomu un sarežģītību;

5.3. pieejamie resursi segto obligāciju programmas pārvaldīšanas nodrošināšanai;

5.4. iegūtā izglītība (fiziskām personām).

6. Zvērināti advokāti papildus šo noteikumu 5. punktā noteiktajam norāda šādu informāciju:

6.1. kvalifikācija maksātnespējas procesa jomā (vai zvērināts advokāts ir iecelts maksātnespējas procesa administratora amatā un uz to ir attiecināmi maksātnespējas procesa administratora darbību ierobežojoši apstākļi);

6.2. darbības ilgums zvērinātu advokātu kolēģijā;

6.3. pēdējo triju gadu laikā iegūtie kvalifikācijas punkti, norādot kvalifikācijas celšanas aktivitāti un iegūto kvalifikācijas celšanas punktu skaitu.

7. Ja Advokātu padome vai Revidentu asociācija konstatē apstākļus, tai skaitā no šo noteikumu 5. un 6. punktā noteiktās informācijas izrietošus apstākļus, kas ietekmē vai var ietekmēt īpašā administratora amata kandidāta atbilstību amatam, Advokātu padome un Revidentu asociācija, iesniedzot kandidātu sarakstu, par to atsevišķi informē Latvijas Banku. Vienlaikus Advokātu padome un Revidentu asociācija informē Latvijas Banku par kandidātam pēdējo divu gadu laikā pirms šo noteikumu 5. punktā minētā pieteikuma iesniegšanas piemērotajiem disciplinārsodiem, ja šāda informācija ir to rīcībā.

8. Ja Advokātu padome vai Revidentu asociācija ir iesniegusi sarakstu ar vairāk nekā pieciem īpašā administratora amata kandidātiem, Latvijas Banka, piedaloties Advokātu padomes un Revidentu asociācijas pārstāvjiem, veic kandidātu izlozi, lai izveidotu kandidātu sarakstus ar ne vairāk kā pieciem kandidātiem no katras profesionālās apvienības iesniegtajiem kandidātiem. Advokātu padomes un Revidentu asociācijas pārstāvju nepiedalīšanās izlozē neietekmē izlozes norisi.

9. Pirms lēmuma par īpašā administratora amata kandidāta iecelšanu amatā pieņemšanas Latvijas Banka pieprasa:

9.1. Maksātnespējas kontroles dienestam par īpašā administratora amata kandidātu, kas vienlaikus ir maksātnespējas procesa administrators, un Advokātu padomei vai Revidentu asociācijai sniegt viedokli par kandidāta izdarītajiem darbību reglamentējošo normatīvo aktu pārkāpumiem un to raksturu pēdējo divu gadu laikā, kā arī citu informāciju, kas ir Maksātnespējas kontroles dienesta un Advokātu padomes vai Revidentu asociācijas rīcībā un kas raksturo kandidāta profesionālo darbību;

9.2. īpašā administratora amata kandidātiem rakstveidā sniegt:

9.2.1. viedokli par iespējamo veicamo pasākumu plānu segto obligāciju programmas pārvaldīšanas procesa vadīšanai, iekļaujot tajā turpmāk veicamās darbības un risinājumus, lai nodrošinātu ieguldītāju un segto obligāciju kreditoru interešu aizsardzību un efektīvu segto obligāciju programmas pārvaldīšanas procesa norisi;

9.2.2. informāciju par potenciālajiem risinājumiem, lai panāktu pēc iespējas pilnīgāku visu segto obligāciju prasījumu pienācīgu izpildi;

9.2.3. informāciju par iespēju nodot segto obligāciju programmas pārvaldīšanu citam emitentam;

9.2.4. informāciju par šo noteikumu 5. punktā minētajiem pieredzi, kvalifikāciju un resursus raksturojošajiem kritērijiem;

9.2.5. apliecinājumu, ka uz amata kandidātu un personu, kura tiks pilnvarota nodrošināt segto obligāciju programmas pārvaldīšanas procesu, nav attiecināmas Kredītiestāžu likuma 132. panta pirmās un otrās daļas prasības;

9.2.6. apliecinājumu par iepazīšanos ar personas datu apstrādes kārtību īpašā administratora amata kandidāta piemērotības novērtēšanā (1. pielikums);

9.2.7. reputācijas novērtējuma anketu (2. pielikums).

10. Latvijas Banka, izvērtējusi šo noteikumu 9. punktā minēto informāciju, uz pārrunām aicina trīs atbilstošākos īpašā administratora amata kandidātus.

11. Ja īpašā administratora amata kandidāta atlases procesā Latvijas Banka konstatē normatīvajos aktos noteiktus tiesiskus šķēršļus, kas kandidātam liedz pildīt īpašā administratora amata pienākumus, Latvijas Banka attiecīgo kandidātu no atlases procedūras izslēdz.

12. Latvijas Bankas uzraudzības komiteja, pieņemot lēmumu par īpašā administratora iecelšanu, izvērtē šo noteikumu 7., 9. un 11. punktā minēto profesionālo apvienību, iestāžu un īpašā administratora amata kandidātu sniegto informāciju.

13. Šo noteikumu 4. punktā noteikto īpašā administratora amata kandidātu sarakstu un informāciju Advokātu padome un Revidentu asociācija iesniedz Latvijas Bankai ar brīdi, kad Latvijas Banka ir izsniegusi pirmo atļauju segto obligāciju programmas īstenošanai. Latvijas Banka rakstveidā informē Advokātu padomi un Revidentu asociāciju par šādas atļaujas izsniegšanu un nepieciešamību iesniegt īpašā administratora amata kandidātu sarakstu un no šo noteikumu 7. punkta izrietošo informāciju.

14. Latvijas Banka šo noteikumu 9. un 10. punktā noteiktās darbības nepieciešamās informācijas iegūšanai no Maksātnespējas kontroles dienesta, profesionālo apvienību pārstāvjiem un īpašā administratora amata kandidātiem sāk veikt, ja tai ir radusies nepieciešamība iecelt īpašo administratoru saskaņā ar Segto obligāciju likuma 64. panta pirmajā daļā noteikto.

15. Atzīt par spēku zaudējušiem Finanšu un kapitāla tirgus komisijas 2021. gada 22. jūnija normatīvos noteikumus Nr. 75 "Normatīvie noteikumi par īpašā administratora amata kandidāta atlasi, kandidāta piemērotības izvērtēšanas kartību un izvērtēšanai nepieciešamo informāciju" (Latvijas Vēstnesis, 2021, Nr. 121).

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |

1. pielikums

Latvijas Bankas 2024. gada \_\_. \_\_\_\_\_\_\_\_\_

noteikumiem Nr. \_\_\_

**Apliecinājums par iepazīšanos ar personas datu apstrādes kārtību īpašā administratora amata kandidāta piemērotības novērtēšanā**

**Personas datu apstrādes mērķis un tiesiskais pamats**

Latvijas Banka vāc personas datus, lai uzraudzības funkcijas ietvaros izvērtētu personas atbilstību Segto obligāciju likuma, Latvijas Bankas noteikumu par īpašā administratora amata kandidāta atlases kārtību un Latvijas Bankas pārvaldības sistēmas izveides noteikumu prasībām. Personas dati tiek vākti un apstrādāti, lai novērtētu, vai persona, kura pārvaldīs segto obligāciju programmu kredītiestādes (emitenta) vietā Segto obligāciju likumā noteiktajos gadījumos, atbilst piemērotības kritērijiem. Šajā procesā tiek vērtēta personas: 1) reputācija; 2) zināšanas, prasmes un pieredze; 3) viedoklis par iespējamo pasākumu plānu; 4) informācija par potenciālajiem risinājumiem, lai panāktu pēc iespējas pilnīgāku visu segto obligāciju prasījumu pienācīgu izpildi; 5) spēja veltīt pietiekami daudz laika savu amata pienākumu izpildei.

**Personas datu izmantošana**

Visi pieprasītie personas dati ir nepieciešami, lai novērtētu izvirzītā īpašā administratora amata kandidāta piemērotību, kā arī lai pārliecinātos, ka šai personai neveidojas interešu konflikts ar segto obligāciju programmu īstenojušo kredītiestādi. Ja dati netiek iesniegti, Latvijas Banka nevar novērtēt, vai attiecīgais īpašā administratora amata kandidāts atbilst piemērotības prasībām un vai tam neveidojas interešu konflikts ar segto obligāciju programmu īstenojušo kredītiestādi, un vai tas tādējādi var nodrošināt stabilu segto obligāciju programmas pārvaldību kredītiestādes (emitenta) vietā Segto obligāciju likumā noteiktajos gadījumos.

**Apstrādājamo personas datu kategorijas**

Saistībā ar īpašā administratora amata kandidāta piemērotības novērtēšanu tiek apstrādāti šādi personas dati:

1) pieteikuma iesniedzēja (rakstveidā vai intervijas laikā) sniegtie **personas dati**,kas ir saistīti ar:

- **informāciju par personu**, piemēram, vārds, uzvārds, dzimšanas datums un vieta, personas pases vai ID kartes numurs, valstspiederība, reģistrācijas numurs;

- **kontaktinformāciju**, piemēram, adrese, e-pasta adrese, tālruņa numurs;

- **zināšanām, prasmēm un pieredzi**, piemēram, informācija par praktisko un profesionālo pieredzi, kas iegūta iepriekšējās darbavietās, un teorētisko pieredzi (zināšanām un prasmēm), kas iegūta izglītības iestādēs;

- **reputāciju**, piemēram, ziņas par sodāmību un informācija par izmeklēšanu, tiesvedību un disciplinārlietām (t. sk. informācija par atstādināšanu no amata, maksātnespējas vai līdzīgiem procesiem);

- **interešu konfliktiem**, piemēram, jebkādas tiesiskās attiecības vai jebkādi nozīmīgi darījumi ar segto obligāciju programmu īstenojušo kredītiestādi;

- **laiku amata pienākumu izpildei**, piemēram, citas profesionālās vai personiskās saistības vai apstākļi (iesaiste tiesas procesos);

2) personas dati, kas Latvijas Bankai ir kļuvuši zināmi no citiem avotiem, piemēram, no plašsaziņas līdzekļiem;

3) personas dati, kas nav saistīti ar amata kandidātu, bet ar trešajām personām;

4) Latvijas Bankas atbildīgo darbinieku, kuri veic personas novērtēšanu, secinājumi, piemēram, atzinumi vai novērtējumi par amata kandidāta zināšanām un kompetenci attiecīgajā jomā.

**Personas datu izpaušana**

Latvijas Bankai ir tiesības izpaust saņemtos personas datus tiesībsargājošajām iestādēm atbilstoši to darbību reglamentējošajos normatīvajos aktos noteiktajām tiesībām pieprasīt Latvijas Bankai sniegt šādu informāciju.

**Piemērojamais glabāšanas periods**

Latvijas Banka glabā personas datus, kas sniegti atļaujas pieteikumos, 10 gadus pēc segto obligāciju programmas īstenošanas beigām.

**Piemērojamā datu aizsardzība un datu pārzinis**

Latvijas Banka Eiropas Parlamenta un Padomes 2016. gada 27. aprīļa regulas Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) izpratnē ir uzskatāma par pārzini un ir atbildīga par veikto personas datu apstrādi atbilstoši minētajā regulā noteiktajai kārtībai.

**Datu subjekta tiesības**

Datu subjektam, kura personas datus Segto obligāciju likumā noteiktajos gadījumos, lai pārvaldītu segto obligāciju programmu, apstrādā Latvijas Banka, ir tiesības piekļūt datiem, kas uz viņu attiecas, un tiesības tos labot. Šim datu subjektam ir arī tiesības (ar ierobežojumiem) dzēst savus personas datus un iebilst pret savu personas datu apstrādi, ievērojot Eiropas Parlamenta un Padomes 2016. gada 27. aprīļa regulas Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) un Fizisko personu datu apstrādes likuma prasības.

**Kontakti**

Ja datu subjektam rodas jautājumi vai sūdzības par datu apstrādes procesu, viņš var vērsties Latvijas Bankā (e-pasts: datuaizsardziba@bank.lv).

Turklāt datu subjektam ir tiesības jebkurā laikā vērsties pēc palīdzības Datu valsts inspekcijā (adrese: Elijas iela 17, Rīga, LV-1050; e-pasts: [pasts@dvi.gov.lv](mailto:pasts@dvi.gov.lv); tīmekļvietne: www.dvi.gov.lv).

**Apliecinājums**

Ar šo apliecinu, ka esmu informēts par Latvijas Bankai iesniegto manu kā fiziskās personas datu, t. sk. sensitīvo personas datu, apstrādi īpašā administratora piemērotības novērtēšanas kontekstā.

Vārds, uzvārds

Paraksts

Vieta, datums

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |

2. pielikums

Latvijas Bankas [datums]

noteikumiem Nr. [\_\_\_\_\_]

**Reputācijas novērtējuma anketa**

**Anketas aizpildīšanas mērķis**

Anketā ietvertā informācija sniedz iespēju veikt īpašā administratora amata kandidāta reputācijas novērtējumu.

**Kā jāaizpilda anketa**

Uz visiem anketas jautājumiem jāsniedz precīzas un pilnīgas atbildes. Ja sniegtā informācija ir neprecīza vai nepilnīga, anketas apstrāde var ieilgt. Nepatiesas, nepilnīgas vai maldinošas informācijas sniegšana apzināti vai nolaidības dēļ var radīt šaubas par amatā apstiprināmās personas piemērotību.

**Kam jāizpilda un jāparaksta anketa**

Īpašā administratora amata kandidāts ir atbildīgs par pilnīgas un precīzas informācijas sniegšanu Latvijas Bankai saistībā ar personas iecelšanu amatā. Anketu paraksta īpašā administratora amata kandidāts.

**Ar ko sazināties neskaidrību gadījumā:** neskaidrību gadījumā lūdzam sazināties ar Latvijas Banku (tālr. 67022300; e-pasts: info@bank.lv).

Īpašā administratora amata kandidāta apliecinājums

Ar šo persona:

apliecina, ka anketā sniegtā informācija atbilstoši tās rīcībā esošajām ziņām ir precīza un pilnīga;

apliecina, ka nekavējoties paziņos Latvijas Bankai par jebkurām būtiskām izmaiņām\* sniegtajā informācijā.

Vārds un uzvārds

Paraksts (e-paraksts)

Datums (e-paraksta datums)

\* Būtiskas izmaiņas ir izmaiņas, kas var ietekmēt amatā apstiprināmās personas atbilstību.

|  |  |  |
| --- | --- | --- |
| A. | Vai Jums*[[1]](#footnote-1)\** iepriekš ir bijis notiesājošs spriedums krimināllietā vai būtiskā (t. i., tādā, kas ietekmē reputāciju vai būtiski ietekmē finanšu stabilitāti) civillietā vai administratīvajā lietā (t. sk. pārsūdzības procesā esošs notiesājošs spriedums)? | JĀ  NĒ |
|  | Ja atbilde uz jautājumu ir "JĀ", lūdzam sniegt sīkāku informāciju, īpaši par to, kāda ir apsūdzības būtība, cik ilgs laiks pagājis kopš apsūdzības pamatā esošā pārkāpuma, kāds ir gaidāmais sods notiesājoša sprieduma gadījumā, kādā posmā ir tiesas process, kā arī minēt jebkādus citus atbildību mīkstinošus vai pastiprinošus faktorus. | |
|  |  | |
| B. | Vai pret Jums ir ierosināta krimināllieta vai būtiska (t. i., tāda, kas ietekmē reputāciju vai būtiski ietekmē finanšu stabilitāti) civillieta vai administratīvā lieta (t. sk. saņemts oficiāls paziņojums par izmeklēšanas sākšanu vai lietas nodošanu tiesai)? | JĀ  NĒ |
|  | Ja atbilde uz jautājumu ir "JĀ", lūdzam sniegt sīkāku informāciju, īpaši par to, kāda ir apsūdzības būtība, cik ilgs laiks pagājis kopš apsūdzības pamatā esošā pārkāpuma, kāds ir paredzamais sods notiesājoša sprieduma gadījumā, kādā posmā ir tiesas process, kā arī minēt jebkādus citus atbildību mīkstinošus vai pastiprinošus faktorus. | |
|  |  | |
| C. | Vai Jūs esat kādreiz saukts(-a) pie ***disciplināratbildības*** (t. sk. atzīts(-a) par nepiemērotu komercsabiedrības direktora vai vadītāja amatam, atcelts(-a) no atbildīga amata u. tml.)? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |
| D. | Vai esat bijis(-usi) vadītājs(-a) komercsabiedrībā, kura kļuvusi maksātnespējīga, vai attiecībā uz Jums agrāk īstenota vai pašlaik tiek īstenota maksātnespējas vai līdzīga procedūra? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |
| E. | Vai kāds no šajā pielikumā minētajiem procesiem atrisināts ārpustiesas ceļā vai alternatīvā strīdu izšķiršanas procesā? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |

|  |  |  |
| --- | --- | --- |
| F. | Vai esat iekļauts(-a) kādā parādnieku sarakstā (piemēram, nodokļu parādnieku reģistrā) vai par Jums ir negatīva informācija Kredītu reģistrā, vai Jums ir veikta parādu piedziņas procedūra? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |
| G. | Vai Jums ir atteikta, anulēta vai pārtraukta reģistrācija, autorizācija, dalībnieka statuss vai licence jebkurā profesionālā vai uzņēmējdarbības jomā? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |
| H. | Vai Jums ir piemērotas valsts iestāžu vai profesionālu organizāciju sankcijas vai pret Jums sākts izmeklēšanas process vai piespiedu izpildes procedūra? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO   
PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |

1. \* "Jūs" visā šajā pielikumā nozīmē "Jūs personiski", taču jāattiecina arī uz jebkuru uzņēmumu, līgumsabiedrību vai uzņēmumu bez juridiska statusa, ar kuru esat vai esat bijis(-usi) saistīts(-a) kā direktors(-e), kontrolieris(-e), vadītājs(-a) vai akcionārs(-e), kam ir būtiska līdzdalība. [↑](#footnote-ref-1)