**Latvijas Bankas noteikumu projekta "Pensiju izmaksu prognožu informācijas sniegšanas noteikumi" anotācija**

|  |  |
| --- | --- |
| **Nosaukums** | Pensiju izmaksu prognožu informācijas sniegšanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Privāto pensiju fondu likuma 34. panta ceturtā daļa |
| **Mērķis un būtība** | Noteikumu projekta "Pensiju izmaksu prognožu informācijas sniegšanas noteikumi" (turpmāk – noteikumu projekts) mērķis ir izpildīt Privāto pensiju fondu likuma 34. panta ceturtajā daļā Latvijas Bankai deleģēto pienākumu finanšu tirgus uzraudzības jomā, detalizētāk regulējot pārskatā par papildpensiju iekļaujamo informāciju par pensiju izmaksu prognozēm.  Pašreiz minētā mērķa sasniegšanu nodrošina Finanšu un kapitāla tirgus komisijas 2021. gada 28. decembra normatīvie noteikumi Nr. 177 "Normatīvie noteikumi par kārtību, kādā privātais pensiju fonds pārskatā par papildpensiju sagatavo informāciju par pensiju izmaksu prognozēm" (turpmāk – noteikumi Nr. 177), taču saskaņā ar Latvijas Bankas likuma pārejas noteikumu 3. punktu Finanšu un kapitāla tirgus komisijas līdz 2022. gada 31. decembrim izdotie ārējie normatīvie akti piemērojami līdz dienai, kad stājas spēkā attiecīgie Latvijas Bankas ārējie normatīvie akti, bet ne ilgāk kā līdz 2024. gada 31. decembrim.  Ņemot vērā minēto, Latvijas Banka ir izstrādājusi noteikumu projektu, kas aizstās pašlaik spēkā esošos noteikumus Nr. 177.  Noteikumu projekts satur būtiskas izmaiņas, salīdzinot ar noteikumiem Nr. 177. Noteikumu projekta izstrādes gaitā tika ņemts vērā tirgus dalībnieku ierosinājums pensiju izmaksu prognožu aprēķinam piemērot Komisijas 2017. gada 8. marta deleģētajā regulā (ES) 2017/653, ar ko papildina Eiropas Parlamenta un Padomes regulu (ES) 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem, nosakot regulatīvos tehniskos standartus attiecībā uz pamatinformācijas dokumentu noformējumu, saturu, pārskatīšanu un pārstrādāšanu un šādu dokumentu sniegšanas prasību izpildes nosacījumiem, paredzētās prasības attiecībā uz darbības rezultātu scenāriju aprēķinu.  Noteikumu projekts nodrošina, ka informācijas sagatavošana par pensiju izmaksu prognozēm attiecībā uz prognozēto uzkrāto papildpensiju uzkrāšanas perioda beigās tiek gatavota pēc vienotiem principiem un gan privātie pensiju fondi, gan katrs pensiju plāna dalībnieks savlaicīgi tiek informēts par pensiju izmaksu prognozēs izmantojamajiem rādītājiem un to iekļaušanas pamatprincipiem.  Noteikumu projekts pēc apstiprināšanas attieksies uz Latvijā licencētajiem privātajiem pensiju fondiem un citu dalībvalstu pensiju fondiem, kuri ir tiesīgi sniegt pakalpojumus Latvijā un kuri ir noslēguši kolektīvās dalības līgumu ar darba devēju par šā darba devēja darbinieku dalību attiecīgajā pensiju plānā.  Latvijas Banka aicinās noteikumus piemērot ikvienu pensiju fondu, kurš saskaņā ar Privāto pensiju fondu likuma 33. panta ceturtajā daļā noteikto vismaz reizi gadā sagatavo katram pensiju plāna dalībniekam pārskatu par attiecīgo pārskata periodu. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Šo pamattiesību aizsardzību Latvijas Banka īsteno, nodrošinot finanšu tirgus uzraudzību, kurai ir vitāla nozīme finanšu sistēmas un ekonomiskajā attīstībā, iespējami pilnīgākajā veidā, lai veicinātu sabiedrības uzticēšanos finanšu tirgum un Latvijas Bankai kā konkrēto finanšu tirgus dalībnieku uzraugam, kas nodrošina konkrēto finanšu tirgus dalībnieku tiesisku un sabiedrības interesēm atbilstošu darbību.  Indivīdam kā finanšu tirgus sistēmas daļai ir būtiski apzināties un saņemt to aizsardzības līmeni, kuru tam nodrošina finanšu tirgus uzraugs jeb Latvijas Banka, un attiecīgi Latvijas Banka finanšu tirgus uzrauga lomā ir atbildīga par tādu pasākumu veikšanu, kas aizsargā indivīda pamattiesības. Respektīvi, indivīds ir tiesīgs paļauties uz finanšu sistēmas taisnīgu uzraudzību, pretējā gadījumā indivīdam zūd uzticība finanšu sistēmai un motivācija būt par šīs sistēmas dalībnieku.  Nosakot tirgus dalībniekiem vienotas prasības pensiju izmaksu prognožu sagatavošanai un veicot prasību ievērošanas pārbaudes, Latvijas Banka nodrošina tai Latvijas Bankas likumā noteikto pienākumu – veicināt ieguldītāju un noguldītāju interešu aizsardzību un finanšu tirgus ilgtspējīgu attīstību un stabilitāti – izpildi. Vienlaikus Latvijas Banka izpilda arī Privāto pensiju fondu likuma 34. panta ceturtajā daļā tai tieši ietverto pienākumu noteikt kārtību, kādā sagatavojama informācija par pensiju izmaksu prognozēm.  Savukārt leģitīmais mērķis – citu personu tiesību aizsardzība – tiek sasniegts, nodrošinot sabiedrību ar tai nepieciešamo informāciju, lai tā varētu pieņemt izsvērtus lēmumus, pamatojoties uz pieejamo informāciju par prognozēto uzkrāto papildpensiju, kas sagatavota vienkāršā un saprotamā valodā, ietverot paskaidrojumus un izmantojot vizualizācijas iespējas, lai pensiju plāna dalībnieks varētu viegli saprast prognožu būtību, kā arī tās būtu nepārprotamas.  Noteikumu projekts ir nepieciešams, lai nodrošinātu tirgus dalībnieku un pensiju plānu dalībnieku vienotu izpratni par pensiju izmaksu prognožu sagatavošanu. |
| **Samērīgums** | Saskaņā ar Privāto pensiju fondu likuma 34. panta ceturtajā daļā noteikto privātajam pensiju fondam, kas ir noslēdzis kolektīvās dalības līgumu ar darba devēju par šā darba devēja darbinieku dalību attiecīgajā pensiju plānā, ir pienākums sagatavot pārskatu par papildpensiju, kurā jāiekļauj informācija par pensiju izmaksu prognozēm. Nosakot pensiju fondiem vienotus pensiju izmaksu prognožu sagatavošanas pamatprincipus, tiek nodrošināta vienota tirgus dalībnieku izpratne un pieeja regulējošo prasību interpretācijai un piemērošanai.  Līdz ar to atbilstošākais veids, kā noteikt tirgus dalībniekiem vienotas prasības pensiju izmaksu prognožu sagatavošanai, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu regulējuma piemērošanu.  Izraugoties piemērotāko līdzekli leģitīmā mērķa sasniegšanai, Latvijas Banka izvērtēja, ka nebūtu atbilstoši izdot, piemēram, zemāka ranga normatīvos aktus, kuri nebūtu tirgus dalībniekam juridiski saistoši. Turklāt noteikumu projekta izstrādi pilnvarojošās normas skaidri norāda uz noteikumu izstrādi.  Respektīvi, normatīvais akts kopumā un tajā ietvertās tiesību normas atbilst samērīguma principam, jo, pirmkārt, ar noteikumu projekta ieviešanu tiek sasniegts leģitīmais mērķis (citu personu tiesību aizsardzība un sabiedrības labklājības nodrošināšana). Otrkārt, nav iespējams pēc būtības nodrošināt sabiedrības informētību, saņemot vienotu informāciju, ar citiem līdzekļiem, kā arī nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē. Treškārt, sabiedrības labums no normatīvā akta prasību piemērošanas ir lielāks par nelielu papildu slogu un resursu ieguldījumu, kas konkrētajam tirgus dalībniekam varētu rasties ar uzliktajiem pienākumiem. |
| **Spēkā stāšanās** | Noteikumi stājas spēkā 2025. gada 1. janvārī. |
| **Ietekme uz Latvijas Bankas budžetu** | Noteikumu izdošana nerada ietekmi uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Noteikumu projektā ietverto prasību izdošana jaunā redakcijā, jo ir mainījies šādu noteikumu izdošanas tiesiskais pamats, nerada papildu administratīvo slogu tirgus dalībniekiem, uz kuriem ir attiecināmas noteikumu projekta prasības. |
| **Saistītie dokumenti** | Ar noteikumu projektu saistītie dokumenti:  1) Privāto pensiju fondu likums;  2) noteikumi Nr. 177;  3) Komisijas 2017. gada 8. marta deleģētā regula (ES) 2017/653, ar ko papildina Eiropas Parlamenta un Padomes regulu (ES) 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem, nosakot regulatīvos tehniskos standartus attiecībā uz pamatinformācijas dokumentu noformējumu, saturu, pārskatīšanu un pārstrādāšanu un šādu dokumentu sniegšanas prasību izpildes nosacījumiem. |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2024. gada 10. jūlijā tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to līdz 2024. gada 24. jūlijam bija iespējama sabiedrības līdzdalība.  Vienlaikus par noteikumu projektu un notiekošo sabiedrības līdzdalību individuāli tika informēta Latvijas Finanšu nozares asociācija.  Pēc sabiedrības līdzdalībai noteiktā termiņa beigām un atkārtotas izskatīšanas Latvijas Bankas uzraudzības komitejas sēdē noteikumu projekts tiks iesniegts izskatīšanai Latvijas Bankas konsultatīvās finanšu tirgus padomes sēdē. |
| **Saskaņošanas** **rezultāti** | Sabiedrības līdzdalības rezultātā par noteikumu projektu tika saņemti priekšlikumi un iebildumi no Latvijas Finanšu nozares asociācijas. To apkopojums pievienots anotācijas pielikumā. |

Pielikums

Latvijas Bankas noteikumu projekta anotācijai

**Sabiedrības līdzdalības gaitā saņemto priekšlikumu par Latvijas Bankas noteikumu projektu "Pensiju izmaksu prognožu informācijas sniegšanas noteikumi" apkopojums**

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrēta punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. | Noteikumu projekts kopumā | Pievēršam uzmanību, ka vēsturiskais ienesīgums negarantē ienesīgumu nākotnē. Pēc būtības šis modelis ir balstīts uz tik daudz pieņēmumiem un vienkāršojumiem, ka nepiedāvā nekādu papildus vērtību klientam, jo mēģina projicēt 20 gadu vecu informāciju uz nākotni, darot to klientam praktiski neiespējami izskaidrojamā veidā. Šim nav vērtības atbilstoši finanšu teorijai un matemātikas pamatprincipiem, kā arī tas patērē lielus līdzekļus, lai šie visi pieņēmumi tiktu ilgtermiņā uzturēti.  Aicinām apsvērt norādīt klientam vēsturisko ienesīgumu atsevišķi un vienkāršotu nākotnes ienesīguma prognozi, kas veidota balstoties uz vienoti noteiktu ienesīgumu Augsta un Zemāka riska ieguldījumiem un šo ieguldījumu proporciju mērķa portfelī. | **Ņemts vērā.**  Pamatojoties uz sabiedrības līdzdalības gaitā no Latvijas Finanšu nozares asociācijas saņemtajiem iebildumiem par noteikumu projektu kopumā, tika organizētas tikšanās, lai uzklausītu tirgus dalībnieku iebildumu būtību un diskutētu par priekšlikumiem situācijas risinājumam. Latvijas Banka ņēma vērā tirgus dalībnieku argumentus un pārstrādāja noteikumu projektu, iekļaujot prasību, ka pensiju izmaksu prognožu aprēķinam piemēro Komisijas 2017. gada 8. marta deleģētajā regulā (ES) 2017/653, ar ko papildina Eiropas Parlamenta un Padomes regulu (ES) 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem, nosakot regulatīvos tehniskos standartus attiecībā uz pamatinformācijas dokumentu noformējumu, saturu, pārskatīšanu un pārstrādāšanu un šādu dokumentu sniegšanas prasību izpildes nosacījumiem (turpmāk – PRIIPs regula) noteiktās prasības prognožu scenāriju aprēķiniem. |
| 2. | Noteikumu projekts kopumā | Pievēršam uzmanību, ka noteikumu projektā ietvertais regulējums ir ļoti sarežģīts, jo matemātiskas darbības tiek aprakstītas balstoties uz regulējuma sagatavotāja pieeju/redzējumu, kas nebūt nav pašsaprotama.  Ja tiek saglabāts šāds koncepts ar sarežģītu aprēķinu, tad noteikti būtu nepieciešams, lai regulējumā kā neatņemamu noteikumu saturu pievieno, piemēram, izklājlapas (resp. excel) modeli (piemēru pielikumā), kas parāda, kā aprakstītais mehānisms ir jāpiemēro ar tipiskākajiem konkrētiem piemēriem. | **Ņemts vērā.**  Skatīt Latvijas Bankas komentāru anotācijas pielikuma 1. punktā. |
| 3. | Noteikumu projekts kopumā | Pievēršam uzmanību, ka piedāvātais regulējuma projekts un piedāvātie atskaites indeksi neņem vērā Ilgtspējīgu ieguldījumu specifiku, saliktos finanšu instrumentus un HTM (*"Held to maturity"*) portfeļa novērtējuma specifiku. | **Ņemts vērā.**  Skatīt Latvijas Bankas komentāru anotācijas pielikuma 1. punktā. |
| 4. | 4. Informāciju par pensiju izmaksu prognozēm sagatavo vienkāršā un plašam pensiju plāna dalībnieku lokam saprotamā valodā, ietverot paskaidrojumus un izmantojot vizualizācijas iespējas, lai pensiju plāna dalībnieks varētu prognozes viegli saprast un tās būtu nepārprotamas. Pensiju izmaksu prognožu aprēķinu sagatavo par stāvokli pārskata gada pēdējās darba dienas beigās. | Ievērojot to, ka ienesīgums tiek rēķināts izmantojot pēdējo gada pieejamo cenu, aicinām apsvērt, piemēram, paredzēt aprēķinu veikt "pārskata gada perioda beigās". | **Ņemts vērā.**  Noteikumu projekta 4. punkta otrais teikums izteikts precizētā redakcijā:  "Pensiju izmaksu prognožu aprēķinu sagatavo par stāvokli pārskata gada pēdējās tirdzniecības dienas beigās." |
| 5. | 6.1. izmaksu prognožu aprēķinu veic, vispirms ņemot vērā šo noteikumu 7. punktā noteikto. Izmaksu prognozes saskaņā ar šo noteikumu 7.1. apakšpunktu ilustrē ar trim iespējamiem prognožu scenārijiem, kuru rezultātā veidojas nelabvēlīgs rezultāts, labvēlīgs rezultāts un vislabākais aplēstais rezultāts, norādot tīmekļvietni, kurā pieejams prognožu aprēķins kopā ar prognozēs izmantotajiem datiem. Papildus ņem vērā, ka nelabvēlīgais rezultāts attiecas uz sadalījuma 15. procentili, labvēlīgais rezultāts – uz 85. procentili, bet vislabākais aplēstais rezultāts – uz mediānu. Pensiju plāni, kuru plāna noteikumi paredz ieguldījumus akcijās un citos kapitāla instrumentos (turpmāk – akcijas) 50 procentu vai lielākā apmērā, prognožu scenāriju nelabvēlīgā un labvēlīgā rezultāta aprēķinā ņem vērā standartnovirzi atbilstoši minētajām procentilēm; | Lūdzam skaidrot vai "Vislabākais aplēstais rezultāts" domāts tas pats kas "mediāna"? Tas šķiet, ir tulkots no angļu val. "Best Estimate", bet tas noteikti nav "vislabākais" rezultāts. | **Ņemts vērā.**  Pārstrādātā (aktuālā) noteikumu projekta redakcija paredz prognožu aprēķinam izmantot PRIIPs regulā noteiktās prasības, tai skaitā aprēķināt izmaksu prognozes saskaņā ar labvēlīgo, mēreno un nelabvēlīgo scenāriju. |
| 6. | 6.3. izmaksu prognozēs ņem vērā nosacījumu, vai pensiju plāna dalībnieks vai darba devējs veic regulāras iemaksas. Ja pensiju plāna dalībniekam vai darba devējam nav noteikta individuālo iemaksu regularitāte, tad nākamo periodu iemaksu prognozēm izmanto pieņēmumu, kas balstīts uz iepriekšējos trijos gados veiktajām faktiskajām iemaksām; | 6.3. apakšpunktā ietverto piedāvājam apsvērt aizvietot ar regulējumu klientam norādīt veiktās iemaksas pēdējo 3 gadu laikā un norādīt vidējo mēneša iemaksu, kas ņemta par pamatu prognozes veidošanai.  Projekta piedāvātais punkta regulējums ir ļoti vispārīgs, kas neapraksta principus jaunu klientu gadījumā, kā arī rada būtisku papildus sarežģījumu aprēķinu veidošanā. Pievēršam uzmanību, ka regulārās iemaksas nav Pensiju Fondu, bet gan kredītiestāžu produkts. | **Nav ņemts vērā.**  Latvijas Banka paskaidro, ka sākotnējā noteikumu projekta 6.3. apakšpunkta regulējums (pārstrādātajā noteikumu projektā – 8.4. apakšpunkts) nosaka to, ka aprēķina prognozēs ņem vērā nosacījumu, vai pensiju plāna dalībnieks vai darba devējs veic regulāras iemaksas, taču, ja nav noteikta individuālo iemaksu regularitāte, regulējums nosaka, kādi pieņēmumi izmantojami.  Ja informācija par pensiju izmaksu prognozēm tiek nodrošināta pensiju kalkulatorā, kas pieejams pensiju fonda tīmekļvietnē, tad var paredzēt, ka informāciju par pensiju iemaksām var ievadīt pats pensiju plāna dalībnieks. Taču gadījumos, kad pensiju izmaksu prognoze jāveido pašam pensiju fondam un jānosūta pensiju plāna dalībniekam, nepieciešams izdarīt pieņēmumus, kas arī tiek piedāvāts attiecīgā apakšpunkta redakcijā. |
| 7. | 6.4. pieņem, ka pensiju plāna dalībnieks sāk saņemt pensiju, sasniedzot attiecīgajā pensiju plānā noteikto pensijas vecumu. Ja pensiju plāna dalībnieks ir sasniedzis pensiju plānā noteikto vecumu un turpina dalību pensiju plānā, tad turpmāko izmaksu prognožu aprēķinu katru gadu attiecina uz turpmāko 10 gadu periodu, ja nav pieejama cita informācija; | Ierosinām apsvērt noteikt, ka prognozei tiek noteikti divi vecumi – pensiju plānā noteiktais pensijas vecums, kā arī valstī noteiktais pensionēšanās vecums (55 gadi un +10 gadi >> 65 gadi). P3L dalībniekiem, kas sasnieguši 65 gadu vecumu, prognoze netiek gatavota.  Pēc izmaiņām noteikumos, prognozi klientiem, kas jaunāki par 55 ir jāgatavo uz vecumu, kad tiks sasniegts pensiju plānā noteiktais pensiju vecums (55 gadi). Kolīdz klients ir 55+, turpmākajiem 10 gadiem.  Šādi nosacījumi rada atšķirīgu pieeju klientiem, kā arī, cik objektīvi un nepieciešams ir gatavot 10 gadu uzkrājuma prognozi klientiem, kas ir sasnieguši 65 gadu vecumu, kad paralēli iemaksām tiek veiktas arī izmaksas tiem, kas jau ir sasnieguši pensijas vecumu, kas ir vidējais P3L kapitāla izņemšanas vecums.  Piemēram, pēc jaunās noteikumu redakcijas sanāk, ka klientam, kuram ir 51 gads, jāgatavo prognoze par uzkrājumu pēc 4 gadiem, kamēr 70 gadus vecam klientam par 10 gadiem.  Ierosinām noteikt vecuma robežu, līdz kurai prognoze tiek gatavota, piemērot vienlīdzīgu pieeju visiem klientiem, sniedzot informāciju par uzkrājuma prognozi, un papildus nesarežģīt iespēju no tehniskās puses šādu prognozi nodrošināt.  (Konkrēti piedāvājam noteikt, ka prognozei tiek noteikti divi vecumi – pensiju plānā noteiktais pensijas vecums, kā arī valstī noteiktais pensionēšanās vecums (55 gadi un +10 gadi >> 65 gadi). P3L dalībniekiem, kas sasnieguši 65 gadu vecumu, prognoze netiek gatavota.). | **Ņemts vērā.**  Pamatojoties uz izmaiņām noteikumu projekta redakcijā un numerācijā, minētā norma noteikta 6. punktā:  "6. Pensiju izmaksu prognozes veido, pamatojoties uz pieņēmumu, ka pensiju plāna dalībnieks sāk saņemt pensiju, sasniedzot valstī noteikto pensionēšanās vecumu, kas piemērojams attiecīgajam pensiju plāna dalībniekam, vai vismaz attiecīgajā pensiju plānā noteikto pensijas vecumu." |
| 8. | 7. Sagatavojot šo noteikumu 6.1. apakšpunktā minēto informāciju, ņem vērā:  7.1. attiecīgā pensiju plāna darbību raksturojošo rādītāju prognozes, tai skaitā ieguldījumu atdeves prognozes, kas pamatotas ar līdzšinējo ieguldījumu atdevi pēdējo 20 darbības gadu laikā un attiecīgā pensiju plāna ieguldījumu politiku;  7.2. pensiju plāna dalībnieka individuālos datus, tai skaitā dalībnieka vecumu. | Spēkā esošajos noteikumos ir noteikts: "attiecīgā pensiju plāna darbību raksturojošo rādītāju prognozes, tai skaitā ieguldījumu atdeves prognozes, kas pamatotas ar līdzšinējo ieguldījumu atdevi pēdējo 10 darbības gadu laikā un attiecīgā pensiju plāna ieguldījumu politiku, atskaitot ieguldījumu pārvaldes izdevumus."  Lūdzam skaidrot, vai šī atkāpe nozīmē ka ieguldījumu atdeves aprēķinos izmantojam bruto neto cenas?  Lūdzam skaidrot arī to, par kādu periodu atskaites indeksa ienesīgums var tikt aizstāts ar 0, ja tas ir negatīvs ?  Lūdzam skaidrot arī šādu jautājumu – ja ieguldījumu politika ir būtiski mainījusies pēdējo 20 gadu laikā pret šodienu kā pamata atskaites punktu, kas ir scenārijs ar vislielāko varbūtību, tad vēsturisko ienesīgumu pēc būtības aizvieto ar indeksu proporciju? | **Ņemts vērā.**  Pārstrādātā noteikumu projekta redakcija nosaka, ka prognožu aprēķinam piemēro PRIIPs regulā noteiktās prasības, kuras paredz, ka darbības rezultātu aprēķina vajadzībām visas piemērojamās izmaksas atskaita.  Papildus Latvijas Banka norāda, ka no noteikumu projekta izslēgtas prasības par atskaites indeksu izmantošanu. |
| 9. | 8.1. aprēķina attiecīgā pensiju plāna pieejamo vēsturisko ieguldījumu neto aktīvu vērtības atdevi pēdējo 20 darbības gadu laikā, pēc iespējas pamatojot to ar ieguldījumu atdeves aprēķinu pa mēnešiem, bet ne retāk kā reizi gadā; | Lūdzam skaidrot "Neto aktīvu vērtības atdevi", kur / kā tas tiek definēts?  Alternatīvs formulējums ir atrodams spēkā esošo noteikumu 8.2 punktā – "ieguldījumu atdeve pēdējo \_\_\_ darbības gadu laikā … atskaitot ieguldījumu pārvaldes izdevumus." Vēl viena alternatīva – "daļas vērtības izmaiņas". | **Ņemts vērā.**  Pārstrādātā noteikumu projekta redakcija nosaka, ka prognožu aprēķinam piemēro PRIIPs regulā noteiktās prasības, tādēļ visas sākotnējā noteikumu projektā iekļautās 8. un 9. punkta prasības ir izslēgtas un nav aktuālas. |
| 10. | 8.3. ņemot vērā saskaņā ar šo noteikumu 8.2. apakšpunktu iegūto faktisko ieguldījumu proporciju, aprēķina obligāciju un akciju atskaites indeksu vēsturisko atdevi pēdējo 20 gadu laikā. Indeksu ieguldījumu pensiju plāniem izmanto konkrēto indeksu vēsturisko atdevi pēdējo 20 gadu laikā. Ja atskaites indeksa kopējā vēsturiskā atdeve ir ar negatīvu rezultātu, tad aprēķina vajadzībām pieņem, ka rezultāts ir nulle; | Lūdzam skaidrot, kāds ir objektīvs pamatojums mainīt vēsturiskus indeksa datus? Šobrīd sanāktu, ka arī pesimistiskajos scenārijos nevarētu samazināties iemaksātais kapitāls. Tā savā ziņā būtu dalībnieku maldināšana, jo vēsturiski redzam, ka šāda samazinājuma iespēja ir diezgan reāla. | **Ņemts vērā.**  Pārstrādātā noteikumu projekta redakcija nosaka, ka prognožu aprēķinam piemēro PRIIPs regulā noteiktās prasības, tādēļ visas sākotnējā noteikumu projektā iekļautās 8. un 9. punkta prasības ir izslēgtas un nav aktuālas. |
| 11. | 8.5. aprēķina attiecību starp šo noteikumu 8.1. un 8.3. apakšpunktā minēto atdevi un iegūto rezultātu sadala pa kvartilēm; | Lūdzam skaidrot un precizēt, kas ir domāts [matemātiski] ar "attiecību" šajā punktā. | **Ņemts vērā.**  Pārstrādātā noteikumu projekta redakcija nosaka, ka prognožu aprēķinam piemēro PRIIPs regulā noteiktās prasības, tādēļ visas sākotnējā noteikumu projektā iekļautās 8. un 9. punkta prasības ir izslēgtas un nav aktuālas. |
|  | 8.6. vēsturiskās ieguldījumu atdeves aprēķinam izmanto iegūto mediānas (otrās kvartiles) attiecību, kuru reizina ar saskaņā ar šo noteikumu 8.3. apakšpunktu iegūto attiecību. Ja attiecīgajam pensiju plānam šo noteikumu 8.1. punktā minētie vēsturiskās ieguldījumu atdeves dati ir pieejami par mazāk nekā 20 darbības gadiem, tad vēsturiskajiem periodiem, par kuriem dati nav pieejami, izmanto faktisko mediānu, kuru attiecina uz visiem periodiem, par kuriem dati nav pieejami. Mediānas aprēķinam izmanto visu attiecīgā pensiju plāna faktiskās darbības periodu datus. | Lūdzam skaidrot un precizēt, kādas 2 "attiecības" ir domātas [matemātiski] šajā punktā. | **Ņemts vērā.**  Pārstrādātā noteikumu projekta redakcija nosaka, ka prognožu aprēķinam piemēro PRIIPs regulā noteiktās prasības, tādēļ visas sākotnējā noteikumu projektā iekļautās 8. un 9. punkta prasības ir izslēgtas un nav aktuālas. |
|  | 8.3. ņemot vērā saskaņā ar šo noteikumu 8.2. apakšpunktu iegūto faktisko ieguldījumu proporciju, aprēķina obligāciju un akciju atskaites indeksu vēsturisko atdevi pēdējo 20 gadu laikā. Indeksu ieguldījumu pensiju plāniem izmanto konkrēto indeksu vēsturisko atdevi pēdējo 20 gadu laikā. Ja atskaites indeksa kopējā vēsturiskā atdeve ir ar negatīvu rezultātu, tad aprēķina vajadzībām pieņem, ka rezultāts ir nulle;  (..)  9. Šo noteikumu 8.3. apakšpunktā noteiktā aprēķina vajadzībām izmanto attiecīgā pensiju plāna valūtā izteikto atskaites indeksu atdevi:  9.1. obligāciju ieguldījumu pensiju plāni – *Bloomberg Barclay Euro Aggregate Total Return Euro Unhedged (LBEATREU Index, FIGI BBG002SG6D04)* obligāciju tirgus indeksu vēsturisko ienesīgumu;  9.2. akciju ieguldījumu pensiju plāni – *MSCI ACWI Net Return EUR (NDEEWNR Index, FIGI BBG002T2YBW2)* akciju indeksu vēsturisko ienesīgumu. | Iebilstam pret indeksu izmantošanu šajos noteikumos.  Vēršam uzmanību, ka *Bloomberg Barclays Euro Aggregate Total Return Euro* *Unhedged* indekss ir indeksu datu piegādātāja *Bloomberg Index Services Limited* intelektuālais īpašums. *MSCI ACWI Net Return EUR* ir indeksu datu piegādātāja *MSCI Inc.* intelektuālais īpašums. Par indeksu vērtību izmantošanu savos iekšējos aprēķinos Pensiju fondam būs jāmaksā licencēšanas maksa indeksu datu piegādātājiem. Tas palielinās Pensiju fonda izmaksas, kas savukārt samazinās ienākumu pārsniegumu pār izdevumiem (kurš pilnībā ieskaitāms pensiju plānu dalībnieku individuālajos kontos, saskaņā ar Privāto pensiju fonda likuma 3.panta 5.punktu), tādējādi negatīvi ietekmējot pensiju plānu dalībnieku papildpensijas kapitālu.  Papildus pievēršam Jūsu uzmanību arī līdzīgiem iebildumiem par esošo un piedāvāto indeksu izmantošanu, kuru Asociācija sniedza šā gada jūlijā par Ministru kabineta noteikumu projektu "Grozījumi Ministru kabineta noteikumos Nr. 765 "Kārtība, kādā valsts fondēto pensiju shēmas līdzekļu pārvaldītājs aprēķina maksājumu par ieguldījumu plāna pārvaldi, un kārtība, kādā tiek veikta minētā maksājuma uzskaite un ieturēšana"" (24-TA-1400) .  Pievēršam uzmanību, ka Pensiju fondiem investīcijas ir diezgan plašā spektrā un viens indekss priekš EQ/FI neatspoguļo katra pensiju plāna ieguldījumus. | **Ņemts vērā.**  Pārstrādātā noteikumu projekta redakcija nosaka, ka prognožu aprēķinam piemēro PRIIPs regulā noteiktās prasības, tādēļ visas sākotnējā noteikumu projektā iekļautās 8. un 9. punkta prasības ir izslēgtas un nav aktuālas. |
|  |  | Šobrīd spēkā esošo noteikumu regulējums (8 un 9. punkts) nosaka, kādi makroekonomiskie rādītāji jāpiemēro prognožu aprēķinos. Noteikumu projektā nav šāda regulējuma. Lūdzam skaidrot apsvērumus par to, kāpēc šie makroekonomiskie rādītāji vairs nav jāpiemēro. | **Ņemts vērā.**  Pārstrādātajā noteikumu projektā iekļauts 8.1. apakšpunkts, nosakot prasību ņemt vērā makroekonomisko rādītāju prognozes, tai skaitā vismaz inflācijas rādītāju. |